
Ìfáàrà
Àwùjọ kan kò lè tẹ̀síwájú tí ó bá dúró ṣigidi sójú kan bíi adágún odò, àwùjọ tí kò bá sì fẹ́ bí ó tí wà ní ìbẹ̀rẹ̀ pẹ̀pẹ̀, dandan ni kí ó máa ṣán ọ̀nà bí àwùjọ náà yóò ṣe máa gbèrú. Ọ̀nà kan gbòógi láti  ṣe èyí ni ṣíṣe iṣẹ́ ìwádìí lórí ìṣẹ̀lẹ̀, ìwà, ìṣe tàbí àṣà kan. Ó ṣòro gan an ni láti sọ oríkì iṣẹ́ ìwádìí ní pàtó. Ohun tí ó fa sábàbí ni pé oríṣìíríṣìí nǹkan tí ó ń lọ láwùjọ ẹ̀dá ni ìwádìí lè jẹmọ́. Èyí ló ká ni lọ́wọ́ kò láti ki iṣẹ́ ìwádìí ní oríkì gúnmọ́ kan. Iṣẹ́ ìwádìí lè jẹmọ́ wíwá ẹ̀rí kan gbòógì tí yóò ṣèrànwọ́ fún àwọn aláṣẹ lẹ́nu iṣẹ́, pàápàá èyí tó jẹ mọ́ ìgbésí ayé ẹ̀dá láwùjọ. Iṣẹ́ ìwádìí sì lè jẹ́ ọ̀nà láti ṣe ọ̀fíntótó lórí àtubọ̀tán tí ó le fara hàn lórí àjọṣepọ̀ láààrin ẹ̀dá méjì tàbí jù bẹ́ẹ̀ lọ. Nígbà tí a bá ń dọ̀rọ̀ rò lórí kókó ọ̀rọ̀, nǹkan tí a lè sọ ni pé iṣẹ́ ìwádìí  ń tọ́ka sí àwọn àbùdá aṣàfihàn ẹ̀dá àwùjọ, àyíká àwùjọ́ ẹ̀dá, ìṣe, ìwà àti èrò àwọn ẹgbẹ́ tàbí ọgbà láwùjọ.
1.0  Kí ni ìwádìí?											Adélékè àti Adébìyí (1998, o.i. 1) ṣàlàyé pé “ìwadìí máa n pèsè ìdáhùn si ìbéèrè loríṣìíṣìí, ó ń ṣí ojú òdodo síta fáyé rí nípa gbígbà, títúpalẹ̀ àti ṣíṣe àkójọpọ̀ èròjà àmúkalẹ̀ fáyẹ̀wò”. Ìdí ti a fi ń ṣiṣé ìwádìí ní Adélékè àti Adébìyí (1998) wò nígbà tí wọ́n ṣe àlàmọ́lẹ̀ oríkì yìí. Èrò wọn yapa sí ti Wells (1935) tí o sọ pé iṣẹ́ ìwàdìí jẹ mọ́ wíwá ẹ̀rí àrídìmú tí ó dálórí àwọn akúṣẹ̀ẹ́ òṣìṣẹ́, ìwà àtí ìṣòro àwùjọ pọ́nbélé (Moser àti Kalton, 1979, o. i. 1). Bí ọjọ́ ṣe ń gorí ọjọ́ bẹ́ẹ̀ ni ìmọ̀ ń gòkè àgbà. Ìdí nìyí tí a fi rò pé ìwádìí kò lèé máa fi ìgbà gbogbo jẹ mọ́ ẹgbẹ́ kan ṣoṣo láwùjọ. A mọ̀ pé ìṣòro kan tí ó fojú hàn nínú àwùjọ tàbí ní ilé iṣẹ́ kan ni ìwádìí ń làkàkà láti yanjú rẹ̀ gẹ́gẹ́ bí oríkì Wells (1935). Yàtọ̀ sí èyí, ìwádìí ní nǹkan pàtàkì tí ó ń ṣe fún olùwádìí láàrin àwùjọ rẹ̀. Nínú èrò Adélékè àtí Adébìyí (1998, o. i. 1), wọ́n ni:
  		Ìwádìí lè jẹ́ ìgbésẹ̀ tí olùwadìí gbé láti wá ìyanjú sí						            àwọn ìṣòro kan, láti ṣi ojú ọ̀rọ̀ sóde kedere nípa ṣíṣe 						            ìbéèrè sí àwọn ohun tó ta kókó
Gbogbo ọ̀nà àti ìlàkàkà olùwadìí láti wá ìdáhùn sí àwọn ìṣòro kan pàtó tàbí àwọn ohun kan tí ó rújú ni àwọn onímọ̀ yìí lò láti fún ìwádìí ní oríkì. A lè rí ìwádìí gẹ́gẹ́ bí ìlàkàkà tàbí ìgbìyànjú akẹ́kọ̀ọ́ láti fi ìdí ìbáṣepọ̀ tí ó wà láààrin àwọn aṣẹ̀dá kan tí wọ́n so ilé ayé ró han. Ìwádìí máa ń pèsè ìdáhùn sí ìbéèrè lóríṣìírìsìí, ó sì ń ṣí ojú òdodo síta fáyé rí nípa gbígbà àti títúpalẹ̀. Àwọn onímọ̀ gbà pé ìwádìí lè jẹ́ ohun èlò fún àgbéga ìmọ̀, wíwá ìlọsíwájú, kíkọ́ àkọ́yé nípa àyíká ẹni àti àwọn ohun gbogbo tó farasin lágbàáyé. Ìwádìí máa ń jẹ mọ́ ìṣòro kan tí a fẹ́ wá ìyanjú sí. Ìṣòro ìwádìí jẹ́ iṣẹ́ tàbí ìṣẹ̀lẹ̀ kan tí ó jẹyọ nípa àìnì tàbí àìsí ìmọ̀. Nípa ìdí èyí, ìṣòro ìwádìí le jẹ́ àrídìmú tàbí iṣẹ́ àmúṣe fúnra ẹni. Ìṣòro ìwádìí tún lè jẹyọ nípa fífi ọgbọ́n tàbí ìmọ̀ tayò, èyí tí ó lè wáyé nípasẹ̀ èrò láti mọ àmọ̀yé àwọn ìṣẹ̀dá kan láààrin àwùjọ èyí tí ó lè mú ìdàgbàsókè ẹ̀dá péye.	Síwájú sí i, a le sọ pé ìwádìí ni ṣíṣe akitiyan, ṣíṣe ìlàkàkà àti ṣáápọn láti mọ èrèdí ohun tí ó farasin nípa ẹ̀ka ìmọ̀ kan. Ohun mẹ́ta ló ṣe pàtàkì nínú iṣẹ́ ìwádìí, àwọn ohun mẹ́ta yìí dàbí ààrò mẹ́ta tí kì í da ọbẹ̀ nù.  Àwọn náà ni ìwé kíkà, ìwé kíkọ, àti	                                                                    ìrònú àròjinlẹ̀. Kò sí aṣèwádìí tí  kò nílò ohun mẹ́tẹ̀ẹ̀ta wọ̀nyí nínú irúfẹ́ ìwádìí tí ó bá  ń ṣe. Kò-ṣeé-máàní ni àwọn kókó mẹ́tẹ̀ẹ̀ta wọ̀nyí. Bí ẹran ṣe wọnú eegun tí eegun si wọnú ẹran, ni àwọn mẹ́tẹ̀ẹ̀ta wọnú ara wọ́n. A lè ṣe àgbéyẹ̀wò àwọn òpó mẹ́tẹ̀ẹ̀ta náà báyìí:
Ìwé kíkà: Ìwé kíkà ṣe pàtàkì fún aṣèwádìí, èyí já sí pé ẹni tí yóò bá ṣe iṣẹ́ ìwádìí gbọ́dọ̀ ní ìfẹ́ sí ìwé kíkà, ó gbọ́dọ̀ ní ìmísí láti máa ka onírúurú ìwé yálà ó jẹmọ́ iṣẹ́ tó fẹ́ wádìí lé lórí tàbí kó jẹ mọ́ ọ́n. Ní pàtàkì, ìwé tó ba jẹ mọ́ orí ọ̀rọ̀ tó fi ń ṣe ìwádìí gbọ́dọ̀ jẹ ẹ́ lógún púpọ̀. Onírúurú ìwé bíi ìwé ìròyin, ìwé àtìgbàdégbà, ìwé àkànlò àti bẹ́ẹ̀ bẹ́ẹ̀ lọ, ni ó gbọ́dọ
̀ ní ìfẹ́ láti maa kà. Tí ó bá jẹ́ pé iṣẹ́ ìwàdìí tí ó jẹmọ́ gírámà ló ń ṣe, kò gbọdọ̀ rojú bẹ́ẹ̀ ni kò gbọdọ̀ káàárẹ̀ láti ka iṣẹ́ tí àwọn ọ̀mọ̀ràn ti ṣe ṣáájú iṣẹ́ tirẹ̀. Tí ó bá jẹ́ pé lóri lítíreṣọ̀ ni ó ti ń ṣe iṣẹ́ rẹ̀, ó gbọ́dọ̀ ṣe akitiyan láti ka oríṣiríṣi iṣẹ́ ajẹmọ́ lítíréṣọ̀ bẹ́ẹ̀, pàápàá èyí tí ó bá wà ní ìlànà ìwádìí tirẹ̀. Ohun tí à ń sọ ni pé aṣèwádìí gbọ́dọ̀ ní ìmọ̀ tí ó gbóòrò lórí ẹ̀ka ìmọ̀ tó ń ṣe ìwádìí lé lórí. Aṣèwádìí gbọ́dọ̀ sún mọ́ ilé ìkówéé-pamọ́-sí, ó sí gbọ́dọ̀ ní ìfẹ́ sí àti máa ka ìwé níbẹ̀, nítorí íbẹ̀ ni yóò ti bá ọ̀pọ̀lọpọ̀ ìwé tí kò ì tí ì rí rí p̀adé. Láti ka ìwé ní ilé ìkówèé-pamọ́-sí, aṣèwádìí gbọ́dọ̀ b́á àwọn òṣìṣẹ́ ilé ìkówèé-pamọ́-sí ṣọ̀rẹ́. Kí ó sì béèrè ohun tí ó ń fẹ́ lọ́wọ́ wọn. Iṣẹ́ àwọn òṣìṣẹ́ ibẹ̀ ni láti hú ìwe jáde fún kíkà aṣèwádìí. Síwájú sí i, kì í ṣe ìwé tí wọ́n bá kó sí ilé ìkówèé-pamọ́-sí nìkan ni aṣèwádìí gbọ́dọ̀ kà. Ní ọ̀pọ̀ ìgbà, ó lè rí ìwé lọ́wọ́ ẹlòmíràn kí ó sì yá irú ìwé bẹ́ẹ̀ kà láti fi kún ìmọ̀ rẹ̀. Ju gbogbo rẹ̀ lọ, ẹ̀mí ìwé kíkà, ìfẹ́ ìwé kíká ní àkàyé àti àkàtúnkà jẹ́ ara ohun tí aṣèwádìí gbọ́dọ̀ ní.
Ìwé kíkọ: Iṣẹ́ kíkọ nǹkan sílẹ̀ ni iṣẹ́ ìwádìí, aṣèwádìí tó bá ń ka nǹkan gbọ́dọ̀ ní òye nípa ohun tó ń kà. Ó gbọ́dọ̀ rí kókó ọ̀rọ̀ fàyọ nínú ohun tó bá ń kà. Tí ó bá ti ka bíi ojú ìwé mẹ́fà, tí kò sì rí kókó kan fàyọ, irú ẹni bẹ́ẹ̀ dàbíi ẹni tí ó ń wo àwòrán inú ìwé lásán ni. Aṣèwádìí gbọ́dọ̀ kàwé kí ó sì fa kòmóòkun yọ. Lẹ́yìn tí ó bá kàwé tań ó gbọ́dọ̀ lè pàṣamọ̀ tàbí kí ó sọ ní ṣókí ohun tí ìwé tó kà dálé. Ó gbọ́dọ̀ lè sọ kókó lẹ́sẹẹṣẹ àti ní ṣísẹ̀-n-tẹ̀lé ohun tí o kà nínú ìwé. Ó wúlò kí aṣèwádìí ní ìwé tí yóò kọ ohun tí ó bá kà sí. Ó gbọ́dọ̀ kọ orúkọ òǹkọwé, orúkọ ìwé, ibi ìtẹ̀wé, ilé atẹ̀wétà tó ṣe é àti ọdún tí wọ́n ṣe é jáde, kí ó tó bẹ̀rẹ̀ sí máa sọ kókó ohun tí ó fàyọ níbẹ̀. Ó lè ṣe àdàkọ gẹ́gẹ́ bí àyọlò láti inú ìwé tó ti kà̇, nítorí irú àyọlo bẹ́ẹ̀ lè wúlò bí iṣẹ́ ìwádìí bẹ́ẹ̀ bá ń tẹ̀síwájú. Kì́ í ṣe ohun tí ènìyàn bá kà nìkan ni aṣèwádìí lè kọ, ó gbọ́dọ̀ lè kọ ohun tó bá gbọ sílẹ̀, nítorí kí ó má baà gbàgbé. Oríṣì ọ̀rọ̀ ni ènìyàn máa ń gbọ́ tó jẹ́ ọ̀rọ̀ ọlọgbọ́n tàbi ọ̀rọ̀ ìjìnlẹ̀ tí ènìyàn le má rí kà nínú ìwé, aṣèwádìí gbọ́dọ̀ jẹ́ agbédè bí ọ̀fẹ́ elétí ọfẹ, tí yóò dẹ etí rẹ̀ sílẹ̀ láti máa gbọ́ onírúurú ọ̀rọ̀ tí yóò sì máa ṣe àkọsílẹ̀ wọn. Síwájú sí i, kì í ṣe ohun tí ènìyàn b́á gbọ́ nìkan ni ó lè kọ sílẹ̀, ohun tí ènìyàn bá rí yálà lára ògiri, mọ́tò, pátákó ìkéde, ara ògiri nílé ìyàgbẹ́, àti bẹ́ẹ̀ bẹ́ẹ̀ lọ. Gbogbo irú ìwọ̀nyí ni aṣèwádìí gbọ́dọ̀ fojú sí, kí ó sì kọ wọ́n silẹ̀ kí ó lè fi kún ìmọ̀ rẹ̀, kí ó sì lè wúlò fún un lọ́jọ́ iwájú.
Ìrònú àròjinlẹ̀: Ìronú ṣe pàtàkì nínú iṣẹ́ ịwádìí. Mọ́yàmí ni ìwé kíkà, ìwé kíkọ, àti ìrònú. Ìronú ló máa ń fi ìmọ̀ ìjìnlẹ̀ akadá hàn. Ọ̀nà tí akadá máa ń gbà ronú máa ń jinlẹ̀, ó sì máa ń yàtọ̀. Fún ìdí èyí, aṣèwadìí gbọ́dọ̀ kọ́ bí a ṣe ń ronú lọ́nà akadá. Ìrònú kò gba ọ̀nà kan, bẹ́ẹ̀ ni èrò akadá kò gba ọ̀nà tóóró. Àwọn akadá máa ń ronú jinlẹ̀ púpọ̀ kí wọ́n tó gba nǹkan wọlé tàbí kí èró elòmíraǹ tó jẹ́ ìtẹ́wọ́gbà. Kì í ṣe gbogbo ohun tí a bá gbọ́, tí a bá rí, tàbí tí a bá kà ni a gbọ́dọ̀ gbàgbọ́. Ìronú akadá wà ní ìbámu pẹ̀lú ọ̀rọ̀ bíbélì tí ó sọ pé “ wádìí ohun gbogbo dájú kí ẹ sì di òtítọ́ mú” Aṣèwádìí gbọ́dọ̀ wádìí ohun gbogbo dájú,  kí ó sì di èyí tí ó bá jẹ́ òtítọ́ mú. Ìrònú aṣèwádìí gbọ́dọ̀ jẹ́ èyí tí ó ṣe e gbáralé, tó ṣe é gbẹ́kẹ̀lè, kí ó sì jẹ́ èyí tí ó kún ojú òṣùwọ̀n.				Nínú iṣẹ́ ìrònújinlẹ̀, aṣèwádìí gbọ́dọ̀ farabalẹ̀ láti gbọ́ tí elòmíraǹ kí ó sì fi wé tirẹ̀, bí ọgbọ́n tàbí àròjinlẹ̀ tẹlòmíràn bá ju tirẹ̀ lọ, kò gbọdọ̀ wawọ́ mọ́ èró tirẹ̀ nìkan. Ohunkóhun tí ẹnikẹ́ni bá sọ, tàbí wádìí lórí ohun tó ń ṣiṣẹ́ lé lórí ló gbọ́dọ̀ ronújinlẹ̀ lórí rẹ̀ kó tó fèsì. Àgbéyẹ̀wò irú àwọn ọ̀rọ̀ bíi:
Ohun tí obìnrin bá ṣe tì, ilẹ̀ ni yóò gbé
Iṣẹ́ ìbànújẹ́ ni iṣẹ́ ọlọ́pàá
Owó ló borí ohun gbogbo
Kò sí ohunrere kan nínú ayé yìí
Àwọn akadá obìnrin ṣòro fẹ́ ni ìyàwó
Ọ̀run ló mọ ẹni tí yóò là.
Gbogbo àwọn ọ̀rọ̀ tí a kọ sókè wọ̀nyí jẹ́ èrò tẹnìkan, kò sì sí ẹ̀rí pé gbogbo wọn ló jẹ́ òtítọ́. Aṣèwádìí gbọ́dọ̀ lè ronú wọn jinlẹ̀ jinlẹ̀ kí ó tó gbà wọ́n gbọ́ tàbí kí ó tó ta wọ́n nù. Síwájú sí i, a gbọ́dọ̀ jẹ́ kí ó yé wa dáadáa pé àwọn iṣẹ́ ìwádìí kan wà tí wọn kì í fi bẹ́ẹ̀ lọ tààràtà. Ìdí ni pé àwọn iṣẹ́ ìwádìí kan wà tí a dìídì ṣe láti ṣe àlọ̀mọ́lẹ̀ àbá ìpìlẹ̀, pàápàá tí ó bá jẹmọ́ iṣẹ́ tíọ́rì tàbí iṣẹ́ ìwádìí tí ó jẹmọ́ ìjìnlẹ̀ sáyẹ́ǹsì. Èyí máa ń lọ́jú pọ̀, ohun tó sì máa ń fa ìlọ́júpọ̀ àbájáde èsì irúfẹ́ ìwádìí bẹ́ẹ̀ ni àwọn wúnrẹ̀n aṣokùnfà kan tí ó máa ń fojú hàn nínú rẹ̀. A kì í ṣàdéédé lo àbá ìpìlẹ̀ tàbí tíọ́rì láìjẹ́ pé o ní nǹkan ṣẹ pẹ̀lú iṣẹ́ ìwádìí tí a ń ṣe (Adélékè, 2001, o. i. 80).
2.0  Àbùdá ìwádìí
Àwọn onímọ̀ bí i Olúnládé (1993), Adélékè àti Àdébíyi (1998) ṣe àlàkalẹ̀ àwọn àbùdá ìwádìí. Lára àwọn àbùdá bẹ́ẹ̀ nìwọ̀nyí: 								         (i) Ìwádìí gbọ́dọ̀ jẹ́ ìṣòro kan tí a gbé kalẹ̀ tí ó lóòrìn tàbí èyí tí ó lẹ́sẹ̀ nílẹ̀ tí olùwádìí fẹ́ yanjú.
(ii) Olùwádìí gbọ́dọ̀ níi lọ́kàn pé ó ṣeéṣe kí òun méfo, ìdí nìyí tí ó fi pọn dandan fún un láti máa ṣe àtúnyẹ̀wò ọ̀kọ̀ọ̀kan àwọn dééta tí ó fẹ́ lò láti rí i pé kò sí kọ̀lọ̀kọ̀lọ̀ nìnú rẹ̀. Nípa ṣíṣé bẹ́ẹ́ ni kò fi ní fi ìwàǹwara gbé èsì ìwádìí rẹ̀ jáde.
(iii) Ìwádìí gbọ́dọ̀ jẹ́ àwárí láti inú ìmọ̀ titun. Àmújáde ìwádìí gbọ́dọ́ jẹ́ iṣẹ́ àdáṣe tí yóò sì mú ìmọ̀ titun wá.
(iv) Ìwádìí tí akẹ́kọ̀ọ́ bá ṣe gbọ́dọ̀ jẹ́ òtítọ́, kò gbọdọ̀ jẹ́ àdàkọ iṣẹ́ àwọn mìíràn. Orí ọ̀rọ̀ ìwádìí gbọ́dọ̀ já gaara, ó gbọ́dọ̀ wà ní ìkáwọ́ olùwádìí, ó gbọ́dọ̀ jẹ́ èyí tí ó jẹ́ pé yóò ye ẹni yòówù tí ó bá kà á tàbí tí ó bá gbọ́ ọ sétí.
(v) Ìwádìí gbọ́dọ̀ tẹ̀lé bátánì pínpín sí ìsọ̀rí ìsọ̀rí.
(vi) Ìwádìí gbọ́dọ̀ ní ìbẹ̀rẹ̀ àti òpin, ìyẹn ni pé àgbálọgbábọ̀ isẹ́ ìwádìí gbódọ̀ lè sọ ní ṣókí ohun tí olùwádìí ti ṣe (Olúnládé, 1993, o. i. 9-10).
(vii) Ìwádìí gbọ́dọ̀ ní àbá ìpìlẹ̀ nítorí àbá ìpìlẹ̀ ni yóò jẹ́ ká lè sọ fún àwọn ènìyàn nǹkan gan an tí a máa mú jáde níbí ìwádìí wa. Àbá ìpìlẹ̀ ni ó máa jẹ́ ká mọ bí ìtọ́ka olóríjorí tí a ó ní yóò ṣe rí. Ẹnikẹ́ni tí ó bá ka àbá ìpìlẹ̀ yóò mọ ibo ni a ti ń bọ̀, ibo ni a bá iṣẹ́ dé, àti ibi tí a ó fẹnu rẹ̀ jóná sí.
(viii) Ìwádìí onílànà sàyẹńsì ní àwọn àbùdá kan. Àwọn àbùdá náà ni ṣíṣe àkọsílẹ̀ ohun tí ìwádìí náà ń lépa, ṣíṣe ìtúpalẹ̀ ohun tí ìwádìí náà ń fojú suǹ, ṣíṣe àkójọ àmúkalẹ̀ àyẹ̀wò (déétà), ṣíṣe àgbéjáde àwọn kókó ìmọ̀ titun láti inú dééta àti ṣíṣe àlàmọ́lẹ̀ àbá ìpìlẹ̀ (Adélékè àti Adébiyi 1998, o. i. 12).
(ix) Iṣẹ́ ìwádìí gbọ́dọ̀ jẹ́ àwọn ìṣẹ̀lẹ̀ àwùjọ tàbí àwọn ìṣẹ̀lẹ̀ tó ń lọ láwùjọ lọ́wọ́lọ́wọ́, kí olùwádìí sì wá ọ̀nà sí àwọn irúfẹ́ ìṣòro bẹ́ẹ̀.
(x) Ìwádìí gbọ́dọ̀ ṣeé tọpinpin. Ọ̀pọ̀lọpọ̀ àkọlé ni kò ṣeéṣe àyẹ̀wò sí nípa lílo ọgbọ́n ajẹmọ́sáyẹ́ńsì. Àwọn ìbéèrè tí ó jẹ mó èrò ọkàn ẹni, ìgbàgbọ́ tí ó rọ̀ mọ́ ẹ̀sìn àti àwọn ohun ẹ̀mí tàbí mérìyíírí lápapọ̀ kò ṣe é ṣọ̀fíntótó sí àyàfi tí ó bá jẹ́ pé olùwádìí kàn fẹ́ láti ṣe àkọsílẹ̀ èrò ọkàn àwọn kan àti ìdí irú èrò báyìí nìkan ló kù.


(xi) Kókó ìwádìí gbọ́dọ̀ so mọ́ tíọ́rì kan pàtó. Ohun tí èyí ń tọ́ka sí ni pé iṣẹ́ ìwádìí gbọ́dọ̀ ní ìwúlò àgbérò ajẹmọ́ tíọ́rì, ó gbọ́dọ̀ fi kún ìmọ̀ nípa ìfojú-inú kan tí a ti ṣiṣẹ́ lé lórí rí ṣe àtẹ̀gùn. Àkíyèsí kan nípa èyí ni pé kì í ṣòro láti mú ètò yìí ṣe. Kókó ìwádìí kọ̀ọ̀kan tí olùwádìí lè fẹ́ tọpinpin máa ń sáábà ní àìmọye irú tíọ́rì tí ó so mọ́ wọn (Adélékè àti Adébiyi, 1998, o. i. 21).
12111(xii) Iṣẹ́ ìwádìí gbọ́dọ̀ jẹ́ èyí tí ó ti inú ìwádìí ìjìnlẹ̀ jáde. Irú ìwádìí bẹ́ẹ̀ gbọ́dọ̀ jẹ́ èyí tí ẹnìkan kò ì tí ì ṣe rí.
3.0   Ìwúlò iṣẹ́ ìwádìí
Ìwadìí ṣe pàtàkì púpọ̀ fún ìlọsíwájú àti ìdàgbàsókè ẹ̀dá àti àwùjọ lápapọ̀. Lára àwọn ìdì pàtàkì tí a fi ní láti máa ṣe ìwádìí bóyá lóko ètò ẹ̀kọ́ tàbí lóko àwọn ẹ̀ká ẹ̀kọ́ mìíràn ni wọ̀nyí: 
(i) Àyípadà tì́ ó jẹmọ́ àwùjọ àti ajẹmọ́gbọ́n àmuṣe ń débá àyíká wa lóòrèkóòre. Ọgbọ́n àtuńṣe pẹ̀lú àfihàn nínú àṣà àti ètò èkọ́ pàápàá kò dúró sójú kan. Pàápàá jùlọ, ipa tí ọgbọ́n àmuṣe òde  òní ń kó láwùjọ kò kere nítorí náà àwọn ọ̀nà tí o dájú tí ó pójú owó àti èróńgbà tí ó péye ni a ni láti ṣe àmúlò wọn fún gbígbé àkíyèsí àti ìròyìn àbájàde iṣẹ́ síta. Ohun tí èyí tún túmọ̀ sí ní pe ìwádìí máa ń pèsè àwọn ìyanjú tí o ní iye lórí sí ìṣòro, ó sì máa ń fun àwọn tó ṅ́ ṣàmúlò àbájáde ìwádìí ní àǹfààní láti lè ṣe ìgbéléwọ̀n àwọn ohun àwárí wọ̀nyí nípa ṣíṣe àgbékalẹ̀ àwọn ọ̀nà tí a fi gbé ìwádìí kalẹ̀ lẹ́sẹẹsẹ.
(ii) Àwọṅ iṣẹ́ ìwádìí kan wà fún ìtanilólóbó. Àwọn nǹkan wọ̀n-ọn-nì tí o farasin lóri ohun tí a ṣe ìwádìí lé lórí a fun gbogbo ẹni bá rí iṣẹ́ ìwádìí náà ni àǹfààní láti ní ìmọ̀ ọ̀tun lórí nǹkan tì́ ó ń wò ní ayíká rẹ̀̇, ṣùgbọ́n ti kò kọbiara sí i. Àwọn mìíràn á tilẹ̀ rí ẹ̀kọ́ kọ́ nínú iṣẹ́ ìwádìí bẹ́ẹ̀.
(iii) Àbọ̀ ìwádìí a máa fa ìdàgbàsókè bá àwùjọ. Ìyẹn ni pé tí àwọn ènìyàn inú àwùjọ tàbí àwọn ìjọba bá mú àbá tàbí ìmọ̀ràn àbọ̀ìwádìí lo, irúfẹ́ ìṣàmúlò bẹ́ẹ̀ á máa mú ìdàgbàsókè bá àwùjọ.
(iv) Ìwádìí á máa jẹ́ kí ìmọ̀ olùwádìí gbòòrò sí, nítorí pé ìwádìí a máa fún olùwádìí ní ànfààní láti ka oníruúru ìwé, fún ìdí èyí á fi ìmọ̀ kún ìmọ̀ rẹ̀.
(v) Ìwádìí á jẹ́ kí olùwádìí mọ àwọṅ abẹ́nà ìmọ̀ tí ó tí ń gbọ́ orúkọ wọn ṣùgbọ́n tí kò ì tíì rí wọn.
(vi) Àbáyọrísí iṣẹ́ ìwádìí wúlò fún àwọn àléébù àwùjọ tí àwọn ènìyàn, ìjọba, ilé iṣẹ́,  bá ṣe àmúlò rẹ̀.
(vii) Iṣẹ́ ìwádìí ń fi bí olùwádìí ṣe ní àròjinlẹ̀ tó hàn.
(viii) Iṣẹ́ ìwádìí ń jẹ́ kí á mọ ibi tí iṣẹ́ gbé dúró àti ibi tí iṣẹ́ kù sí.
(ix) Iṣẹ́ ìwádìí máa ń jẹ́ kí olùwádìí di ìlúmọ̀míká. Ìyẹn ni pé tí iṣẹ́ ìwádìí bá fi jẹ́ ìtẹ̀wọ́gbà, olùwádìí yóò di ẹni tí igba ojú mọ̀ láààrin àwùjọ àti àwọn akẹgbẹ́ rẹ̀. (Adélékè àti Adébìyí, 1998, o. i. 1-2).
4.0  Ìwà Ọmọlúàbí Ajẹmọ́ṣẹ́ Ìwádìí
Kí á tó lè sọ nípa àwọn ìwà ọmọlúàbí tì́ a ń retí lọ́dọ̀ olùwádìí lóko ìwádìí, ohun tí ó tọ́ ni pé kí á ṣe àlàyé díẹ̀ nípa ìwà ọmọlúàbí. Ìtàn sọ fún wa pé láyé láéláé, ‘ọmọ tí olúwa bí’ ni à ń pè ní ‘ọmọlúàbí’, àti pé olú-ìwà yìí ni odù tí ó dá ìwà. Nínú àwọn ẹ̀bùn tí Olódùmarè sì fún un ni ìwà rere, ìtẹ́lọ́rùn, sùúrù, ìfẹ́ àti ọlá (Adéoyè, 2005, o. i. 77). Yorùbá ka kí á pe ènìyàn ní ọmọlúàbí sí ohun iwúrí, ìdùnnú, iyì àti ohun tó ń fi bíbí ire àti ẹ̀kọ́ ilé hàn. Fún ìdí èyí, ohun pàtàkì ni fún ẹnikẹ́ni nínú àwọn Yorùbá kí ó le gbìyànjú láti hu ìwà tí wọn yóò fi máa pè é ní ọmọlúàbí. Ohun ribiribi ni ó jẹ́ fún ẹni tí a bá pè báyìí àti àwọn ènìyàn rẹ̀, nítorí pé ẹlẹ́dàá dáa, ó sì tún ara rẹ̀ dá.		Gẹ́gẹ́ bí àríwòye Adéoyè ̣(2005), ó ní ìyàtọ̀ wà nínú kí ènìyàn gbajúmọ̀ àti kí ènìyàn jẹ́ ọmọlúàbí, ṣùgbọ́n ọ̀pọ̀lọpọ̀ ìgbà ni ènìyàn máa ń jẹ́ méjèèjì pọ̀. Ẹni tí ó bá gbajúmọ̀ tí kò ya ọmọlúàbí ni a ṣe àpèjúwe pé o gbajúmọ̀. Ọmọlúàbí a máa mọ ojú, a sì máa mọra. Bí a bá sọ̀rọ̀ fún ọmọlúàbí yóò tijú fún ẹni tí ó ń bá a sọ̀rọ̀ tàbí tí ń bẹ̀ ẹ́. Ọmọlúàbí á máa lójútì, a sì máa ní ìtẹríba, a kì í bá ọmọlúàbí ní ìdí mọ̀dàrú. Bí ọmọlúàbí ṣe bẹ̀rụ̀ Ọlọ́run ni ó bẹ̀rù àgbà nítorí pé wọ́n mọ̀ pé igbá tí a bá fi wín ọkà ni a fii san àn. Ọmọlúàbí kì í ṣe ọ̀tún kí ó tún ṣe òsì nítorí pé ò mọ́ pé ojú kan làdáá ní (Adéoyè, 2005, o. i. 78).									Latí ṣe àṣeyọrí ní oko ìwádìí àwọn ìwà kan wà ti a pè ni ìwà ọmọlúàbí ajẹmọ́ṣẹ́ ìwádìí tí à ń retí lọ́dọ̀ olùwádìí. Ọ̀kan lára irú ìwà bẹ́ẹ̀ ni ìwà rere. Olùwádìí gbọ́dọ̀ ní ìwà rere sí àwọn abẹ́nà ìmọ̀ rẹ̀ tàbí alámòójútó iṣẹ́ ìwádìí rẹ̀.Yorùbá ní ìwà rere lẹ̀ṣọ́ ènìyàn, wọ́n sì tún ní obìnrin sọ ìwà nù, ó ní òun kò rí ilé ọkọ gbé. Olùwádìí ti kò bá ní ìwà rere yóò ṣòro fún un láti ṣe aṣeyọrí ní oko ìwádìí. Lára ìwà rere ni ìkíní wà. Olúnládé (1994, o. i. 2) sọ pé:
Híhùwà ọmọlúàbí se pàtàkì níbikíbi tí a bá ti fẹ́ 				lọ ṣe ìwádìí. Bí a bá dé ọ̀dọ̀ àwọn tí a fẹ́ lọ ṣe ìwádìí 				lọ́wọ́ wọn a gbọ́dọ̀ kí wọn, bí ó ti tọ́ àtí bí o ṣe yẹ. Bí 			ó bá jẹ́ ọkùnrin dandan ni kí ó dọ̀balẹ̀ fún ẹni tí ó jù ù lọ. 			A kò gbọdọ̀ tẹ̀ lásán fún ẹni jù wá lọ tàbí ẹni tí ó ti bí irú				 wa. Bí a bá sì jẹ́ obìnrin, dandan ni kí á kúnlẹ̀ fún àwọn tó yẹ.
A rí i pé ìkíni jẹ́ ara ìwà rere àti ìwà ọmọlúàbí. Ní àfikún sí èrò Olúnládé, yóò ṣòro díẹ̀ fún àwọn ọmọ òde òní látàrí àṣà aláṣà tí wọ́n ti gbé wọ̀ bí ẹ̀wù. Tí èrò Olúnládé (1994) bá ṣòró ṣe fún àwọn ọmọdé òde òní, dandan ni kí olùwádìí kọ́ ọ kí ó lè ṣe àṣeyọrí. Ara ìwà ọmọlúàbí ajẹmọ́ṣẹ́ ìwádìí ni àibínú. Abẹ́nà ìmọ̀ lè yarí pé àwọn kò ran olùwádìí lọ́wọ́ mọ́ tàbí kí alámòójútó  máa fòóró ẹ̀mí olùwádìí, olùwádìí kò gbọdọ̀ bínú síwọn, bí kò ṣe pe kí ó pàrọwà fún ẹni náa. Ìbínú kò da nǹkan, sùùrù ni baba ìwà. Bí olùwádìí bá lọ ṣe ìwádìí, ó gbọ́dọ̀ ṣọ́ ìwà hù, bí ó bá hu ìwà bí ẹni tí ó wá ṣe amí, wọ́n lè ṣépè fùn un tàbí kí wọ́n fi ìyà mííràn jẹ ẹ́. Nígbà mìíràn wọ́n lè sa òògùn sí ẹni tí ó bá kọ̀ tàbí ṣe ohun tí wọn ò fẹ́ (Olúnládé, 1994, o. i. 5).						Olùwádìí kò gbọdọ̀ ní íbẹ̀rù, ìbẹ̀rù ló máa ń ba ìwádìí elòmííràn jẹ́. Bí olùwádìí mìíràn bá dé ọ̀dọ̀ àwọn ọ̀mọ̀ràn, gbogbo àwọn ohun èlò òrìṣà wọn màa ń ba ènìyàn lẹ́rù. Èyí kì í fẹ́ kí ẹni tí ó fẹ́ ṣe ìwádìí ṣe é lọ́nà tí ó yẹ. Irú ẹni bẹ́ẹ̀ le fi ẹ̀tẹ̀ sílẹ̀ kí ó sì máa pa làpálàpá. Olùwádìí gbọ́dọ̀ mú ẹ̀rù bíbà kúrò. Olùwádìí kò gbọdọ̀ jẹ́ kí ìrísí ibi ìwádìí tàbí ilé òrìsà tí ó wọ̀ ba òun lẹ́rù ju bí ó ṣe yẹ lọ. Olùwádìí tún gbọ́dọ̀ ní ìfaradà àti ìforítì, dandan ni kí olùwádìí fara mọ ohun tí ojú rẹ̀ bá rí níbẹ̀. Bí olùwádìí bá kọ̀ tí kò bá dara pọ̀ mọ́ àwọn tí ó lọ ṣe ìwádìí lọ́dọ́ wọn, yóò pàdánù àbọ̀ ìwádìí tó ṣe é fi ọkàn tẹ̀. Fún ìdí èyí, olùwádìí kò gbọdọ̀ kóríra àwọn abẹ́nà ìmọ̀ rẹ̀. Bí àpẹẹrẹ, bí olùwádìí bá bá àwọn tí yóò ṣe ìwádìí lọ́wọ́ rẹ̀ ní orí ẹni, bí a kò bá a wá àpótí ìjókòó, dandan ni kí òun náà jókòó tì wọ́n lórí ẹní. Tí olùwádìí bá rí i pé ẹni náà dọ̀tí, òun náà gbọ́dọ̀ jókòó síbẹ̀ bí àwọn abẹ́nà ìmọ̀ rẹ̀ ṣe jókòó síbẹ̀. Tí olùwádìí bá ṣèṣẹ̀ mú aṣọ láti gbọn ibi tí ó fẹ́ jòkòó sí, àwọn abẹ́nà ìmọ̀ le rò ó sí ìwà ìgbéraga tàbí ìkóríra. Bí àwọn abẹ́nà ìmọ̀ sì rí irú ìwà yìí, wọ́n lè má fọhùn ṣùgbọ́n irú àwọn ìwà yìí máa jẹ́ kí èrò búburú wá sí ọkàn à́wọn abẹ́nà ìmọ̀, kí wọ́n sì tibẹ̀ máa pààlà láàarín wọn àti olùwádìí. Olùwádìí gbọ́dọ̀ lé ẹ̀mí ìkórira jìnnà sí ara lákòókò tí wọ́n bá ń ṣe ìwádìí. Bí ó bá ṣe é ṣe, a lè jẹun kí a sì tún mu omi nínú abọ́ àti ife kan náà. Bí agbátẹrù ẹ̀sìn kan bá ń ṣe ètùtù tí ó sì ń kó oríṣìíríṣìí nǹkan papọ̀ tí ó ń ṣe àlàyé fún olùwádìí, olùwádìí kò gbọdọ̀ fúnjú pọ̀ tàbí fi hàn pé ohun tí wọ́n ń ṣe náà ń rí òun lára. Olùwádìí tì́ ó bá ṣe bẹ́ẹ̀ ba ìwádìí rẹ̀ jẹ́. Irú ìwà báyìí le mú kí agbátẹrù ẹ̀sìn dín àwọn ohun tó fẹ́ fi han ẹni bẹ́ẹ̀ kù níwọ̀n ìgbà tí ẹni yìí kórira àwọn nǹkan tí ó ń wí.								Ìgbọ́ràn wà lára ìwà ọmọlúàbí ajẹmọ́ṣẹ́-ìwádìí. Akẹ́kọ̀ọ́ gbọ́dọ̀ tẹ̀lé ìlànà tí ọ̀gá rẹ̀ (alámòójútó iṣẹ́) bá là sílẹ̀ kí iṣẹ́ rẹ̀ le ní ayọrísí rere. Bí ó ti wù kí ó rí, iṣẹ́ ìtọ́nisọ́nà ni alábòójútó máa ń ṣe, kì í bá olùwádìí kọ iṣẹ́ àkaǹṣe rẹ̀. Nígbà tí akẹ́kọ̀ọ́ bá parí iṣẹ́ rẹ̀, alábòójútó ni yóò fi ọwọ́ si iṣẹ́ akẹ́kọ̀ọ́, òun ló máa sọ bí ìwádìí náà dára tàbí kò dára (Olúnláde, 1994, o. i. 9). Fún ìdí èyí, olùwádìí gbọ́dọ̀ jẹ́ ẹni tí ó ń gbọ́ràn sí àṣẹ àti ìtọ́ni alámòójútó kì́ iṣẹ́ olùwádìí fí le gbé óunjẹ fún ẹgbẹ́ kí ó sì tún gba àwo bọ̀. Ìgbà mìíraǹ wà tí olùwádìí kò le e fi gbogbo ara ṣe ohun tí ó wù ú torí ohun tí ò wù ú le má jẹ ohun tí ó tọ́nà lójú alábòójúto rẹ̀. Ìdí nìyí tí olùwádìí fi gbọ́dọ̀ ní ẹ̀mí ìtẹríba, sùúrù, ìfaradà, ìforítì àti ìfàyàránṣòro. Yorụbá ní tí ènìyàn bá ní sùúrù yóò se òkúta jinná. Àti pé ẹni tí yóò jẹ oyin inú àpáta, kò ní í wo ẹnu àáké. Wọ́n sì ní títa ríro làá kọlà tó bá dàgbà tán á dọ̀gá. Àwọn ìpèdè yìí fi haǹ pé ẹni tí yóò bá ṣe iṣẹ́ ìwádìí gbọ́dọ̀ ní sùúrù, ìfaradà, ìforítì àti ìfàyàránṣòro. Ní ìparí, òmíràn lára ìwà ọmọlúàbí ajẹmọ́ṣẹ́ ìwádìí ni níní àmúmọ́ra. Olùwádìí gbọ́dọ̀ ní àmúmọ́ra, kí ó sì ṣetán láti fi ara da ìwọ̀sí. Kò gbọ́dọ̀ jẹ́ oníbìnú tàbí aláìní àmúmọ́ra. Ọ̀pọ̀lọpọ̀ ìwọ̀sí àti àwọn nǹkan ẹ̀gbin ni yóò máa tabá olùwádìí lóko ìwádìí, ṣùgbọ́n olùwádìí tó bá ti mọ ohun tí òun ń wá, ó gbọ́dọ̀ ní àmúmọra àti ẹ̀mí ìrẹ̀lẹ̀, kí ó sì ní ọkàn pé ìgbà díẹ̀ ni gbogbo rẹ̀.
Àgbálọgbábọ̀
Bí ọkọ̀ bá ròkun, tó rọ̀sà, yóò fàbọ̀ sí èbúté. Àpilẹ̀kọ yìí ti ṣe ìfáàrá lórí iṣẹ́ ìwádìí èyí tí yóò wúlò fún akẹ́kọ̀ọ́ tó ń fẹ́ ṣe iṣẹ́ àkànṣe, gẹ́gẹ́ bí apákan iṣẹ́ àkàgboyè ní ilé-ẹ̀kọ́ gíga. Iṣẹ́ yìí tẹpẹlẹ mọ́ àwọn òpó mẹ́ta pàtàkì tó gbé iṣẹ́ ìwádìí ró. Àwọn òpó mẹ́ta náà ni; ìwé kíkà, ìwé kíkọ́, àti ìrònú àròjinlẹ̀. Bákan náà ni a ṣàgbéyẹ̀wò àbùdá àti ìwúlò iṣẹ́ ìwádìí fún àwùjọ. Lára ìwà ọmọlúàbí ajẹmọ́ṣẹ́ ìwádìí, èyí tí ó lè mú aṣèwádìí ṣe àṣeyọrí nínú iṣẹ́ ìwádìí rẹ̀, tí a jíròrò lé lórí nínú àpilẹ̀kọ yìí ni ìwà rere, àìbínú, ìfaradà, sùúrù, ìforítì, ìgbọràn, ìtẹríba, àti ìfàyàránṣòro. Ìtọ́nisọ́nà ńlá gbáà ni àpilẹ̀kọ yìí jẹ́ fún aṣèwádìí tó fẹ ṣe àṣeyege nínú iṣẹ́ ìwádìí rẹ̀. 

